ตามคาด! “บิ๊กเด่น-พล.ต.อ.ดำรงศักดิ์” เข้าวิน ผบ.ตร.คนที่ 13
คณะกรรมการนโยบายตำรวจแห่งชาติ มีมติให้ “พล.ต.อ.ดำรงศักดิ์ กิตติประภัสร์” เป็นผู้บัญชาการตำรวจแห่งชาติคนที่ 13 ตามที่หลายฝ่ายคาดการณ์ก่อนหน้านี้
คณะกรรมการนโยบายตำรวจแห่งชาติ มีมติให้ “พล.ต.อ.ดำรงศักดิ์ กิตติประภัสร์” เป็นผู้บัญชาการตำรวจแห่งชาติคนที่ 13 ตามที่หลายฝ่ายคาดการณ์ก่อนหน้านี้
29 ส.ค. 2565

ผู้สื่อข่าวรายงานว่า พลเอกประวิตร วงษ์สุวรรณ รองนายกรัฐมนตรี ในฐานะรักษาการนายกรัฐมนตรี ได้ทำหน้าที่เป็นประธานคณะกรรมการนโยบายตำรวจแห่งชาติ หรือ ก.ต.ช. และคณะกรรมการข้าราชการตำรวจ หรือ ก.ตร. ซึ่งถือเป็นการกลับมาทำหน้าที่ดูแลตำรวจอีกครั้งแรกในรอบ 4 ปี หลังจากที่พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้ามากำกับดูแลเองตั้งแต่ปี 2562
โดยที่ประชุม ก.ต.ช.มีมติเป็นเอกฉันท์ 6 ต่อ 0 เลือก พล.ต.อ.ดำรงศักดิ์ กิตติประภัสร์ รองผู้บัญชาการตำรวจแห่งชาติ เป็นผู้บัญชาการตำรวจแห่งชาติ (ผบ.ตร.) คนใหม่ ซึ่งเป็นคนที่ 13 ของ สตช. โดยพล.ต.อ.ดำรงศักดิ์ เป็นนักเรียนนายร้อยตำรวจรุ่น 38 อาวุโสอันดับ 2 ซึ่งเหลืออายุราชการอีก 1 ปี ที่จะเกษียณอายุราชการในปี 2566
สำหรับ พล.ต.อ.ดำรงศักดิ์ กิตติประภัสร์ ชื่อเล่น เด่น เกิดวันที่ 3 ก.ย. 2506 จบมัธยมศึกษา โรงเรียนบดินทรเดชา (สิงห์ สิงหเสนี) รุ่นที่ 9 ,นักเรียนเตรียมทหารรุ่นที่ 22, ปริญญาตรี รัฐประศาสนศาสตร์จากโรงเรียนนายร้อยตำรวจ รุ่น 38, ปริญญาโท รัฐประศาสนศาสตร์จาก City University ประเทศสหรัฐอเมริกา, หลักสูตร Pacific Training Initiative (PTI) ของ F.B.I, หลักสูตร การควบคุมฝูงชน ของ Tacoma Police Department ประเทศสหรัฐอเมริกา
ทั้งนี้พล.ต.อ.ดำรงศักดิ์ ได้รับหน้าที่สำคัญ ได้แก่ รองผู้กำกับการป้องกันปราบปราม สถานีตำรวจนครบาลบางรัก, ผู้กำกับการ สถานีตำรวจนครบาลคลองตัน, รองผู้บังคับการสายตรวจและปฏิบัติการพิเศษ (191), รองผู้บังคับการอารักขาและควบคุมฝูงชน, ผู้บังคับการตำรวจภูธรจังหวัดอำนาจเจริญ, ผู้บังคับการตำรวจนครบาล 2, ผู้บังคับการตำรวจภูธรจังหวัดพะเยา, ผู้บัญชาการ สำนักงานกำลังพล, ผู้บัญชาการสำนักงานเทคโนโลยีสารสนเทศและการสื่อสาร, ผู้บัญชาการตำรวจภูธรภาค 3, ผู้ช่วยผู้บัญชาการตำรวจแห่งชาติ, รองผู้บัญชาการตำรวจแห่งชาติ